

DOKUMENT JE ELEKTRONSKO PODPISAN!

Podpisnik: Tanja Pucelj Vidović Izdajatelj certifikata: SI-PASS-CA

Številka certifikata: 00D6034AF700000000575 Potek veljavnosti: 05. 09. 2028

Čas podpisa: 04. 04. 2025 09:55

Št. dokumenta: 35409-179/2024-2570-10



DOKUMENT JE ELEKTRONSKO PODPISAN!

Podpisnik: Ljubiša Stanojević Izdajatelj certifikata: SI-PASS-CA

Številka certifikata: 00F15538D900000000575 Potek veljavnosti: 04. 12. 2028

Čas podpisa: 04. 04. 2025 08:14

Št. dokumenta: 35409-179/2024-2570-10



Številka: 35409-179/2024-2570-10

Datum: 04. 04. 2025

Ministrstvo za okolje, podnebje in energijo izdaja na podlagi 38.b člena Zakona o državni upravi (Uradni list RS, št. 113/05 – uradno prečiščeno besedilo, 89//07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22

in 18/23), petega odstavka 128. člena Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE in 95/23 – ZIUOPZP), v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O), na vlogo

Mestne občine Ljubljana, Mestni trg 1, 1000 Ljubljana, o obveznosti izvedbe celovite presoje vplivov na okolje za Občinski prostorski podrobni načrt 64 Spodnje Črnuče, naslednje

# M N E N J E

1. V postopku priprave Občinskega podrobnega prostorskega načrta 64 Spodnje Črnuče je treba izvesti postopek celovite presoje vplivov na okolje.
2. V postopku priprave Občinskega podrobnega prostorskega načrta 64 Spodnje Črnuče ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

# O b r a z l o ž i t e v :

I.

Mestna občina Ljubljana, Mestni trg 1, 1000 Ljubljana (v nadaljnjem besedilu: pripravljavec plana) je dne 25.11.2024 v skladu z določili četrtega odstavka 128. člena. Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE in 95/23 – ZIUOPZP; v

nadaljnjem besedilu: ZUreP-3) zaprosila Ministrstvo za okolje, podnebje in energijo, Direktorat za okolje, Sektor za okoljske presoje (v nadaljnjem besedilu: ministrstvo) za mnenje o obveznosti izvedbe celovite presoje vplivov na okolje v postopku priprave Občinskega podrobnega prostorskega načrta 64 Spodnje Črnuče (v nadaljnjem besedilu: plan). Gradivo plana (Dopolnjena pobuda za pričetek postopka izdelave OPPN 64 Spodnje Črnuče – besedilni in grafični del; izdelovalec: ŠABEC KALAN ŠABEC – ARHITEKTI, Mojca Kalan Šabec s.p., Hacqeutova ulica 16, Ljubljana, št. naloge: UP 22 – 012 – SM, datum izdelave: september 2024) ter mnenje Zavoda RS za varstvo narave, OE Ljubljana, št. 3563-0469/2024-2 z dne 7.11.2024, o obveznosti izvedbe presoje sprejemljivosti plana na varovana območja z oceno verjetnosti pomembnejših vplivov izvedbe plana, je dostopno na spletnem strežniku:

<https://mol.sharefile.eu/public/share/web-sa7b7612f21b64a4b81db1dff9c65b4e4>

Ministrstvo je v postopku, v skladu z določili šestega odstavka 77. člena (Uradni list RS, št. [44/22,](https://www.uradni-list.si/glasilo-uradni-list-rs/vsebina/2022-01-0873) [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O, [78/23](https://www.uradni-list.si/glasilo-uradni-list-rs/vsebina/2023-01-2478) – ZUNPEOVE in [23/24;](https://www.uradni-list.si/glasilo-uradni-list-rs/vsebina/2024-01-0693) v nadaljnjem besedilu: ZVO-2) ter 3. člena Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09 in 44/22 – ZVO-2; v nadaljnjem besedilu: Uredba o merilih), zaprosilo ministrstva in organizacije, ki sodelujejo v postopku celovite presoje vplivov na okolje za mnenja o verjetnosti pomembnejših vplivov predmetnega plana na okolje, ter pridobilo:

* mnenje Ministrstva za kulturo, Direktorata za kulturno dediščino, št. 35012-124/2024-3340- 5 z dne 29.11.2024,
* mnenje Ministrstva za kmetijstvo, gozdarstvo in prehrano, Direktorata za kmetijstvo, št.

3504-76/2024/2 z dne 2.12.2024,

* mnenje Zavoda za gozdove Slovenije, OE Ljubljana, št. 3407-454/2024-2 z dne 12.12.2024, ter
* mnenje Ministrstva za zdravje, Direktorata za javno zdravje št. 350-65/2024-8 z dne 16.12.2024, z mnenjem Nacionalnega inštituta za javno zdravje (NIJZ) št. 350-44/2024-5

(256) z dne 16. 12. 2024, ki ga je izdelal za Ministrstvo za zdravje.

Ministrstvo je z dopisi št. 35409-179/2024-2570-2 z dne 27.11.2024, št. 35409-179/2024-2570-8 z dne 29.01.2025 in št. 35409-179/2024-2570-9 z dne 18.03.2025 zaprosilo za mnenje o verjetnosti pomembnejših vplivov predmetnega plana na okolje z vidika varstva in upravljanja voda, obvodnih zemljišč in vodovarstvenih območij tudi Ministrstvo za naravne vire in prostor, Direkcijo RS za vode, ki pa mnenja v roku, določenem z ZUreP-3, ni predložilo.

II.

Občina v postopku priprave občinskega prostorskega podrobnega načrta (v nadaljnjem besedilu: OPPN) v skladu z določili četrtega odstavka 128. člena ZUreP-3 prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje (v nadaljnjem besedilu: CPVO), če presodi, da se z OPPN načrtujejo prostorske ureditve, ki niso bile celovito presojane že pri pripravi občinskega prostorskega načrta in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. V skladu z določili drugega odstavka 128. člena ZUreP-3, Občina vedno pridobi mnenje zavoda, pristojnega za ohranjanje narave, o verjetno pomembnih vplivih na varovana območja in o obveznosti izvedbe presoje sprejemljivosti na varovana območja. Peti odstavek 128. člena ZUreP-3 določa, da ministrstvo, pristojno za CPVO, v 30 dneh po prejetju zaprosila, obvesti občino o obveznosti izvedbe CPVO.

Na podlagi določil četrtega odstavka 19. člena ZUreP-3 se CPVO izvede v skladu s predpisi, ki urejajo varstvo okolja, če ZUreP-3 ne določa drugače. Presoja sprejemljivosti na varovana območja se v okviru celovite presoje vplivov na okolje izvede v skladu s predpisi, ki urejajo ohranjanje narave in varstvo okolja. Odločanje o obveznosti izvedbe CPVO in izvedba postopka CPVO sta v skladu z določili petega odstavka 19. člena ZUreP-3, nesamostojna dela postopka priprave prostorskega izvedbenega akta.

V skladu z določili 77. člena ZVO-2 je treba v postopku priprave plana, programa, načrta ali drugega splošnega akta, katerega izvedba lahko pomembno vpliva na okolje, izvesti CPVO, s katero se ugotovijo in ocenijo vplivi na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva

o sprejemljivosti njegove izvedbe na okolje. Drugi odstavek 77. člena ZVO-2 določa, da se za plan izvede CPVO, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 89. člena ZVO-2, ali če je zanj zahtevana presoja sprejemljivosti po predpisih o ohranjanju narave. Vlada RS v skladu s četrtim odstavkom 89. člena ZVO-2 predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja na podlagi Uredbe o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22; v nadaljnjem besedilu: Uredba o PVO).

V skladu z določili četrtega odstavka 77. člena ZVO-2 se, ne glede na določbe prejšnjih odstavkov tega člena, CPVO ne izvede za plan, izdelan na podlagi plana, za katerega je bila že izvedena celovita presoja vplivov na okolje, če za planirane posege niso določeni novi ali podrobnejši izvedbeni pogoji, če ne vsebuje novih posegov ali ne zajema novih območij glede na plan, na podlagi katerega je pripravljen. Skladno z določili šestega odstavka 77. člena ZVO-2 se ministrstvo pred odločitvijo o tem, ali je treba za plan izvesti CPVO, predhodno posvetuje tudi z ministrstvi in organizacijami, pristojnimi za področja, na katera bi plan lahko pomembno vplival.

Na podlagi določil 101. člena ZON se CPVO izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

III.

Ministrstvo je v postopku, v skladu z 2. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09 in 44/22 – ZVO-2; v nadaljnjem besedilu: Uredba o merilih), ocenjevalo verjetnosti pomembnejših vplivov plana in ugotavljalo, ali se s predmetnim planom določa ali načrtuje poseg v okolje, za katerega je treba izvesti presojo vplivov na okolje v skladu z določbami 89. člena ZVO-2 in Uredbe o PVO.

Na podlagi preučitve gradiva za pripravo plana, ki ga je izdelal ŠABEC KALAN ŠABEC – ARHITEKTI, Mojca Kalan Šabec s.p., Ljubljana (št. naloge: UP 22 – 012 – SM, datum izdelave: september 2024), je ministrstvo ugotovilo, da ureditveno območje plana s skupno površino 30.544 m2 (oziroma 3,05 ha) leži v enoti urejanja prostora (EUP) z oznako ČR – 483 z namensko rabo CU – osrednja območja centralnih dejavnosti. Na obravnavanem območju, ki leži vzhodno od Ceste 24. junija, se nahaja več obstoječih poslovnih in skladiščnih stavb. Površine zahodno od območja plana so pozidane s poslovno – trgovskimi in skladiščnimi stavbami večjih gabaritov. Severozahodno in južno od območja ležijo površine s pretežno večstanovanjskimi stavbami. Severno od območja se ob Šlandrovi ulici v sklopu Športnega parka Ludus in Tenis kluba Olimpija nahajajo površine za oddih, rekreacijo in šport, vzhodno od obravnavanega območja pa parkirne površine za avtomobile in avtodome ter večje nepozidane gozdne in travnate površine. Na ureditvenem območju plana je načrtovana je odstranitev stavb nekdanje industrijske cone (tovarna ELMA Črnuče) in graditev večetažnih (P+4+T) stanovanjsko – poslovnih objektov s prometno, zunanjo, okoljsko in drugo komunalno infrastrukturo, ter parkiranjem v kletnih etažah načrtovanih objektov.

Ureditveno območje plana zajema stavbna zemljišča s parcelnimi številkami: 1094/10, 1094/19, 1094/20, 1094/21, 1094/38, 1094/39, 1094/40, 1094/60, 1094/61, 1094/62, 1097/4, 1097/5,

1098/1, 1098/2, 1099/1, 1100, 1104/8 in 1105/1, vse k.o. 1756 Črnuče, ter parcelnimi številkami: 1891/5, 1891/9, 1891/10, 1901/2, 1903/12, 1903/13, 1903/16, 1903/17, 1904/2, 1904/3, 1904/4,

1904/5, 1904/6, 1904/7, 1904/8, 2473/4 in 2473/5, vse k.o. 1735 Stožice.

Predmetni plan se bo izvajal v dveh ločenih investicijah oziroma sklopih (sklop 1 in sklop 2). Na območju sklopa 1 (na severnem delu ureditvenega območja plana) je načrtovana odstranitev obstoječih poslovno – industrijskih objektov, ter graditev poslovno – stanovanjskega kompleksa, sestavljenega iz več sorodno oblikovanih večstanovanjskih objektov z etažnostjo do P+4+T, parkirnimi prostori v kleteh, javnim programom ob Cesti 24. junija v pritličjih in spodnjih etažah večstanovanjskih stavb, ter pripadajočo zunanjo, prometno, okoljsko in komunalno infrastrukturno ureditvijo. Ocenjena bruto tlorisna površina (BTP) novih objektov nad terenom na območju sklopa 1 znaša 19.000 m2 (od tega 5.700 m2 poslovnih prostorov, 13.300 m2 stanovanjskih površin ter 230 parkirnih mest).

Na območju sklopa 2 (na južnem delu ureditvenega območja plana) je prav tako načrtovana odstranitev obstoječega poslovno – industrijskega objekta in graditev več sorodno oblikovanih večstanovanjskih objektov s pripadajočo zunanjo, prometno, okoljsko in infrastrukturno ureditvijo. Objekte z izključno stanovanjskim programom se umešča na vzhodno stran območja, objekte z mešanim programom pa na zahodno stran. Ocenjena BTP nad terenom novih objektov v sklopu 2 znaša 20.500 m2 (od tega 6.150 m2 poslovnih, 14.350 m2 stanovanjskih površin ter 245 parkirnih mest). Na severovzhodnem delu območja plana je načrtovana tudi umestitev vrtca, na podlagi preveritve primanjkljaja zmogljivosti družbene infrastrukture v območju plana.

Ministrstvo je na podlagi preučitve besedilnega in grafičnega dela gradiv ugotovilo, da se s predmetnim planom načrtuje urbanistični poseg, kot sklop usklajeno načrtovanih posegov v prostor, dejavnosti in omrežij s pripadajočimi površinami na določenem območju, ki ne dosega višine pragu za urbanistični poseg iz poglavja G »Urbanizem in gradbeništvo«, podpoglavja G.I

»Urbanistični posegi« Priloge 1 k Uredbi o PVO, za katerega je obvezna presoja vplivov na okolje, s tem pa tudi ni podan razlog za uvedbo postopka CPVO v skladu z določili 89. člena ZVO-2 in Uredbe o PVO.

IV.

Ministrstvo je v skladu s 3. členom Uredbe o merilih v postopku ocenjevanja verjetnosti pomembnejših vplivov plana in ugotavljanja razlogov za uvedbo postopka celovite presoje vplivov na okolje, izvedlo posvetovanje z ministrstvi in organizacijami, ki sodelujejo v postopku celovite presoje vplivov na okolje, s preučitvijo naslednjih mnenj, pridobljenih v postopku:

* Zavoda RS za varstvo narave, OE Ljubljana, št. 3563-0469/2024-2 z dne 7.11.2024,
* Ministrstva za kulturo, Direktorata za kulturno dediščino, št. 35012-124/2024-3340-5 z dne 29.11.2024,
* Ministrstva za kmetijstvo, gozdarstvo in prehrano, Direktorata za kmetijstvo, št. 3504- 76/2024/2 z dne 2.12.2024,
* Zavoda za gozdove Slovenije, OE Ljubljana, št. 3407-454/2024-2 z dne 12.12.2024, ter
* Ministrstva za zdravje, Direktorata za javno zdravje št. 350-65/2024-8 z dne 16.12.2024, z mnenjem Nacionalnega inštituta za javno zdravje (NIJZ) št. 350-44/2024-5 (256) z dne 16.

12. 2024, ki ga je izdelal za Ministrstvo za zdravje.

Zavod RS za varstvo narave, OE Ljubljana, je v mnenju št. 3563-0469/2024-2 z dne 7.11.2024 navedel, da območje OPPN leži izven zavarovanih območij in vpliva nanje. Najbližje območje Natura 2000 je Sava – Medvode – Kresnice (SI 3000262), ki je od območja plana oddaljeno med okoli 70 m – 100 m v južni smeri in je izven območja neposrednega in daljinskega vpliva, zato meni, da presoje sprejemljivosti vplivov izvedbe plana v naravo na varovana območja ni treba izvesti. Ministrstvo po preučitvi mnenja mnenjedajalca s področja varstva narave, v povezavi s pregledom vsebine strokovnih gradiv za pripravo plana soglaša z oceno, da presoje sprejemljivosti vplivov izvedbe predmetnega plana v naravo na varovana območja ni treba izvesti.

Ministrstvo za kulturo, Direktorat za kulturno dediščino, je v mnenju št. 35012-124/2024-3340-5 z dne 29.11.2024 navedlo, da na območju urejanja ter v območju vplivov novih posegov ni enot kulturne dediščine, zato meni, da ni verjetnosti pomembnejših vplivov plana na kulturno dediščino. Ministrstvo po preučitvi navedenega mnenja soglaša z oceno mnenjedajalca s področja varstva kulturne dediščine o verjetnosti pomembnejših vplivov izvedbe plana na kulturno dediščino in se z njim strinja.

Ministrstvo za kmetijstvo, gozdarstvo in prehrano, Direktorat za kmetijstvo, je v mnenju št. 3504- 76/2024/2 z dne 2.12.2024 navedlo, da predlagana prostorska ureditev ne posega na območje kmetijskih zemljišč, zato se do predlaganih ureditev ne opredeljuje.

Zavod za gozdove Slovenije, OE Ljubljana, je v mnenju št. 3407-454/2024-2 z dne 12.12.2024 navedel, da zaradi načrtovane izvedbe OPPN 64 Spodnje Črnuče, ni pričakovati pomembnih vplivov izvedbe posega na okolje z vidika gozdarstva in lovstva, ter da izvedba celovite presoje vplivov na okolje z vidika gozdarstva in lovstva ni potrebna. Ministrstvo po pregledu navedenega mnenja soglaša z ugotovitvami mnenjedajalca s področja gozdarstva in lovstva, da z vidika gozdarstva in lovstva za predmetni plan ni treba opraviti celovite presoje vplivov na okolje.

Ministrstvo za zdravje, Direktorat za javno zdravje, je v mnenju št. 350-65/2024-8 z dne 16.12.2024, navedlo, da soglaša z mnenjem Nacionalnega inštituta za javno zdravje (NIJZ), ki ga je pod št. 350-44/2024-5 (256) z dne 16.12.2024 izdelal za Ministrstvo za zdravje. NIJZ je v navedenem mnenju podal oceno, da na podlagi podatkov o značilnostih plana, podatkov o značilnostih vplivov in območij, ki bodo verjetno prizadeta zaradi vplivov plana ter podatkov o pomenu ranljivosti območij, ki bodo verjetno prizadeta, izvedba plana v obliki in obsegu, kot je to opisano v pobudi plana, verjetno ne bo imela pomembnega vpliva na zdravje in počutje ljudi. Mnenjedajalec s področja varovanja zdravja ljudi pred vplivi iz okolja je tudi navedel, da se območje plana nahaja na ožjem vodovarstvenem območju z manj strogim vodovarstvenim režimom (VVO II B), zavarovanim z Uredbo o vodovarstvenem območju za vodno telo vodonosnika Ljubljanskega polja (Uradni list RS, št. 43/15, 181/21, 60/22 in 35/23 – odl. US), ter na območju Vodnega telesa podzemnih voda SAVSKA KOTLINA IN LJUBLJANSKO BARJE (šifra vodnega telesa: SIVTPODV1001), ki je zaradi kraških in razpoklinskih značilnosti drugega vodonosnika ranljiv za posledice različnih virov onesnaženja, zaradi česar so lahko ogroženi vodni viri za oskrbo s pitno vodo, tudi v oddaljenih predelih. Ministrstvo soglaša z oceno mnenjedajalca s področja varovanja zdravja ljudi pred vplivi iz okolja o verjetnosti pomembnejših vplivov izvedbe plana na okolje z zdravstvenega vidika.

Ministrstvo je v postopku z dopisi št. 35409-179/2024-2570-2 z dne 27.11.2024, št. 35409- 179/2024-2570-8 z dne 29.01.2025 in št. 35409-179/2024-2570-9 z dne 18.03.2025 zaprosilo za mnenje o verjetnosti pomembnejših vplivov predmetnega plana na okolje z vidika varstva in upravljanja z vodami tudi Ministrstvo za naravne vire in prostor, Direkcijo RS za vode, ki pa mnenja v roku, določenem s 121. členom ZUreP-3 ni predložilo. Zato se v skladu z določili četrtega odstavka 121. člena ZUreP-3 šteje, da jih nima. Na podlagi vpogleda v podatke javno dostopnih evidenc (Atlas okolja Agencije RS za okolje, Urbinfo) je ministrstvo ugotovilo, da območje predmetnega plana ne leži na območju poplavne ali erozijske ogroženosti, vendar leži na ožjem vodovarstvenem območju z manj strogim vodovarstvenim režimom (VVO II B), zavarovanim z Uredbo o vodovarstvenem območju za vodno telo vodonosnika Ljubljanskega polja (Uradni list RS, št. 43/15, 181/21, 60/22 in 35/23 – odl. US), ter na območju Vodnega telesa podzemnih voda SAVSKA KOTLINA IN LJUBLJANSKO BARJE (šifra vodnega telesa: SIVTPODV1001). Vodno telo podzemnih voda SAVSKA KOTLINA IN LJUBLJANSKO BARJE je zaradi kraških in razpoklinskih značilnosti drugega vodonosnika ranljivo za posledice različnih virov onesnaženja, zaradi česar so lahko ogroženi vodni viri za oskrbo s pitno vodo, tudi v oddaljenih predelih.

Ob upoštevanju načela previdnosti, s ciljem zagotoviti višjo raven varstva okolja s preventivnim odločanjem v primeru tveganja, ministrstvo meni, da obstaja verjetnost nastanka pomembnih vplivov plana na podzemne vode zaradi obsega načrtovanih posegov, ki zajemajo tudi izvedbo parkirnih prostorov pod nivojem terena, globine gradbenih posegov, kakor tudi kumulativnih vplivov z obstoječimi in načrtovanimi posegi v okolici območja plana (bodoči OPPN 244 Športni park Črnuče na vzhodni strani ureditvenega območja plana), zaradi česar je treba izvesti CPVO.

V okviru izvedbe CPVO je treba upoštevati izsledke iz analize tveganja za onesnaženje podzemne vode ter predvideti zaščitne ukrepe v času gradnje in v času obratovanja za odpravo ali omilitev negativnih vplivov načrtovanih gradenj na podzemne vode, okolje, sosednja območja in druge objekte.

Čeprav Direkcija RS za vode v postopku ni predložila svojega mnenja, mora pripravljavec plana v skladu s tretjim odstavkom 39. člena ZUreP-2 v nadaljevanju postopka priprave plana upoštevati vse zahteve, ki jih določajo področni predpisi z vidika varstva in upravljanja površinskih in podzemnih voda, ter odvajanja neprečiščenih komunalnih in meteornih vod.

V.

Ministrstvo je po pregledu gradiva, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ter posvetovanja z ministrstvi in organizacijami, pristojnimi za področja, na katera bi plan lahko pomembno vplival, izvedenega s preučitvijo pridobljenih mnenj o verjetnih vplivih izvedbe plana na okolje na podlagi 3. člena Uredbe o merilih, ugotovilo, da:

* se s planom načrtuje odstranitev stavb nekdanje industrijske cone in graditev večstanovanjsko – poslovnih objektov s parkirnimi mesti v kleti načrtovanih objektov, s prometno, zunanjo, okoljsko in drugo komunalno infrastrukturo,
* predmetni plan ne zajema novih območij glede na plan, na podlagi katerega je pripravljen,
* se obstoječa namenska raba prostora z izvedbo plana ne bo spremenila,
* se s planom ne načrtuje ureditev, ki bi pomembno vplivala na zdravje in počutje ljudi,
* izvedba plana ne bo pomembno vplivala na naravne vrednote in biotsko raznovrstnost,
* izvedba plana ne bo pomembno vplivala na območja kulturne dediščine ali na območja

krajin s priznanim varstvenim statusom,

* s planom načrtovane ureditve ne bodo vplivale na gozd in gozdni prostor,
* s planom načrtovane ureditve ne bodo vplivale na varstvo kmetijskih zemljišč,
* izvedba plana na ožjem vodovarstvenem območju z manj strogim režimom varovanja (VVO IIB), zaradi obsega načrtovanih posegov, gradnje parkirnih mest pod nivojem terena, globine gradbenih posegov, kakor tudi drugih morebitnih posegov s tveganjem za onesnaženje podzemne vode, intenziviranja izrabe prostora in kumulativnih vplivov z obstoječimi posegi, lahko pomembno vpliva na podzemne vode,

zato je odločilo, da je za plan potrebno izvesti CPVO, kot izhaja iz 1. točke izreka tega mnenja.

Za izvedbo CPVO mora pripravljavec plana v skladu z določili 78. člena ZVO-2 zagotoviti izdelavo okoljskega poročila, v katerem se skladno z Uredbo o okoljskem poročilu in podrobnejšem postopku celovite presoje vplivov izvedbe planov na okolje Uradni list RS, št. [73/05](https://www.uradni-list.si/glasilo-uradni-list-rs/vsebina/2005-01-3253) in [44/22](https://www.uradni-list.si/glasilo-uradni-list-rs/vsebina/2022-01-0873) – ZVO-2) opredelijo, opišejo in ovrednotijo vplivi izvedbe plana na okolje in možne alternative, ob upoštevanju ciljev in geografskih značilnosti območja, na katerega se plan nanaša.

Ministrstvo je v postopku tudi ugotovilo, da na območju obravnave plana ni naravnih vrednot, zavarovanih območij ali območij pomembnih za biotsko raznovrstnost, ter da plan leži izven neposrednega in daljinskega vpliva na posebna varstvenega območja (Natura 2000) in zavarovana območja. Zato za plan ni treba izvesti presoje sprejemljivosti vplivov izvedbe plana

na varovana območja po določilih 101. člena ZON, in je odločilo tako, kot izhaja iz 2. točki izreka tega mnenja.

V tem postopku stroški niso nastali, zato je ministrstvo odločilo tako, kot izhaja iz 3. točke izreka tega mnenja.

Skladno z določili petega odstavka 128. člena ZUreP-3 je to mnenje zavezujoče in se skupaj s sklepom o pripravi OPPN objavi v prostorskem informacijskem sistemu.

Pripravil:

Ljubiša Stanojević

Podsekretar

dr. Tanja Pucelj Vidović

Vodja Sektorja za okoljske presoje

Vročiti (elektronsko):

- Mestna občina Ljubljana, Mestna uprava, Oddelek za urejanje prostora; [glavna.pisarna@ljubljana.si](mailto:glavna.pisarna@ljubljana.si)

V vednost (elektronsko):

* Ministrstvo za kulturo, Direktorat za kulturno dediščino; [gp.mk@gov.si](mailto:gp.mk@gov.si)
* Ministrstvo za zdravje, Direktorat za javno zdravje; [gp.mz@gov.si](mailto:gp.mz@gov.si)
* Ministrstvo za kmetijstvo, gozdarstvo in prehrano, Direktorat za kmetijstvo; [gp.mkgp@gov.si](mailto:gp.mkgp@gov.si)
* Ministrstvo za naravne vire in prostor, Direkcija RS za vode; [gp.drsv@gov.si](mailto:gp.drsv@gov.si)
* Zavod RS za varstvo narave, OE Ljubljana; [info.lj@zrsvn.si](mailto:info.lj@zrsvn.si)
* Zavod za gozdove, OE Ljubljana; [OELjubljana@zgs.si](mailto:OELjubljana@zgs.si)